OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o določitvi stališča, ki naj se v imenu Unije zastopa v Skupnem odboru, ustanovljenem s Sporazumom o skupnem zračnem prostoru med Evropsko unijo in njenimi državami članicami na eni strani ter Gruzijo na drugi (v nadaljnjem besedilu: Sporazum).

2.Ozadje predloga

2.1Sporazum o skupnem zračnem prostoru med Evropsko unijo in njenimi državami članicami na eni strani ter Gruzijo na drugi

Namen Sporazuma je vzpostaviti skupni zračni prostor (v nadaljnjem besedilu: CAA) na podlagi vzajemnega dostopa do trgov zračnega prevoza pogodbenic z enakimi konkurenčnimi pogoji in spoštovanjem istih pravil, tudi na področjih varnosti, varovanja, upravljanja zračnega prometa, socialnih vidikov in okolja. Pravila CAA bi morala temeljiti na ustrezni zakonodaji, veljavni v Evropski uniji, kot je določeno v Prilogi III k navedenemu sporazumu, zlasti glede varnosti, varovanja in upravljanja zračnega prometa.

Sporazum je začel veljati 2. avgusta 2020.

2.2Skupni odbor

Skupni odbor se ustanovi v skladu s členom 22 Sporazuma. Odgovoren je za upravljanje Sporazuma in zagotavlja njegovo pravilno izvajanje.

V ta namen sodeluje na številnih področjih ter daje priporočila in sprejema odločitve, kadar je to izrecno določeno v Sporazumu. Njegove glavne naloge so sodelovanje s: (a) spodbujanjem strokovne izmenjave o novih zakonodajnih ali regulativnih pobudah in razvoju, tudi na področjih varovanja, varnosti, okolja, letalske infrastrukture (vključno s sloti), konkurenčnega okolja in varstva potrošnikov; (b) pregledom tržnih pogojev, ki vplivajo na storitve zračnega prevoza iz Sporazuma; (c) rednim preverjanjem socialnih vplivov Sporazuma med njegovim izvajanjem, zlasti na področju zaposlovanja, in oblikovanjem ustreznih odzivov na pomisleke, ki so spoznani za utemeljene; (d) proučevanjem možnih področij za nadaljnji razvoj Sporazuma, vključno s priporočilom za njegove spremembe; (e) strinjanjem, na podlagi soglasja, o predlogih, pristopih ali dokumentih postopkovne narave, ki so neposredno povezani z delovanjem tega sporazuma; (f) upoštevanjem in razvijanjem tehnične pomoči na področjih, ki jih zajema Sporazum, in (g) spodbujanjem sodelovanja v ustreznih mednarodnih forumih.

Poleg tega v skladu s členom 6 (Naložbe) Sporazuma Skupni odbor prouči vprašanja v zvezi z medsebojnimi naložbami z večinsko udeležbo ali spremembe pri dejanskem nadzoru letalskih prevoznikov pogodbenic.

V skladu s členom 22(3) Sporazuma Skupni odbor s sklepom sprejme svoj poslovnik.

2.3Predvideni akt Skupnega odbora

Skupni odbor naj bi na svojem prvem sestanku sprejel sklep v zvezi s sprejetjem poslovnika Skupnega odbora (v nadaljnjem besedilu: predvideni akt).

Namen predvidenega akta je v skladu s členom 22(3) Sporazuma sprejeti poslovnik, ki ureja organizacijo in delovanje Skupnega odbora, da se omogoči ustrezno izvajanje Sporazuma.

3.Stališče, ki se zastopa v imenu Unije

Cilj stališča, ki se zastopa v imenu Unije, bi moralo biti sprejetje poslovnika Skupnega odbora, ustanovljenega s Sporazumom. Stališče bi moralo temeljiti na osnutku sklepa Skupnega odbora.

4.Pravna podlaga

4.1Postopkovna pravna podlaga